ইতিহাসের পাতা খুঁজলে সুন্দরবনে জলদুস্যদের যেসব তান্ডবের কাহিনী পাওয়া যায় তা রীতিমতো ভয়ঙ্কর এবং রুদ্ধশ্বাস আতঙ্কের এক উপাখ্যান। সাম্প্রতিককালে সোমালিয়া উপকূলে জলদস্যুদের কথা শোনা গেলেও আজ তারা অতীত। কিন্তু গত তিন দশক ধরে বঙ্গোপসাগর আর সুন্দরবনের গহীন জঙ্গলের জলদস্যুরা ভারত-বাংলাদেশের নিরাপত্তা বাহিনীগুলোর মাথাব্যথার কারণ হয়ে দাঁড়িয়েছিল। বাংলাদেশের ৩২টি জলদস্যু বাহিনী সুন্দরবনের দশ হাজার বর্গ কিলোমিটার এলাকায় অবাধ রাজত্ব কায়েম করেছিল। দুই দেশের জেলেদের কাছ থেকে চাঁদা আদায়, ধরে নিয়ে গিয়ে মুক্তিপণ দাবি, ট্রলার, টাকা, জাল আর মাছ কেড়ে নেওয়া ছিল নিত্যনৈমত্তিক ঘটনা। এদের দমন করতে যখন দু’দেশের নিরাপত্তা বাহিনী রীতিমতো হিমসিম খাচ্ছিল ঠিক তখনই পেশার স্বার্থে খবর সংগ্রহের নেশায় সুন্দরবনে গিয়ে জলদস্যুদের আত্মসমর্পণ করানোর মাধ্যমে সমাজের মূল স্রোতে ফিরিয়ে এনে এখন সত্যিকারের হিরো হয়েছেন সাংবাদিক মোহসীন-উল হাকিম।